Rijeka, 12. prosinca 2019.g.

**NAJAVA DOGAĐANJA I POZIV ZA MEDIJE**

**VIKEND U SUSJEDSTVIMA MRKOPALJ I DELNICE EUROPSKE PRIJESTOLNICE KULTURE**

**U petak, 13. prosinca 2019.g. u 17 sati u susjedstvu Mrkopalj**, jednom od 27 susjedstava Europske prijestolnice kulture, **u Domu kulture u Mrkoplju** (Novi Varoš 1, Mrkopalj), **a u sklopu programa *Dnevnog boravka*, održat će se događanje pod nazivom *Gremo u selo*.**

Nekada, a često i danas, ljudi u Mrkoplju kada idu jedni k drugima na kavu ili druženje, kažu "Gremo u selo". Upravo je tako zamišljen i ovaj projekt - **da Dom kulture bude kuća u koju su svi dobrodošli, te da svatko tko ima nešto domaće (poviticu, štrudel, kolač, rakijicu ili jednostavno jabuku) dođe "u selo".** Na događanju će **žene plesti i presti vunu**, a **djeca će se igrati u kutu bez mobitela** - s kockama, društvenim igrama ili će jednostavno slušati starije kako razgovaraju i učiti od njih kako se nekad nešto radilo.

Prilika je ovo, kako ističu nositelji inicijative **Udruga vunarice Gorskog kotara Mrkopalj**, da se ljudi druže jedni s drugima, bolje upoznaju, popiju kavicu ili pojedu poviticu, jer zajedno je sve lakše i ljepše! Sudionici događanja su stanovnici Mrkoplja, putnici namjernici, kao i tim susjedstva Mrkopalj.

**Susjedstvo Delnice u petak, 13. prosinca 2019.g. te u subotu, 14. prosinca 2019.g. u Pool baru Delnice** (Šetalište Ivana Gorana Kovačića bb, Delnice) organizira događanje **Weekend at Pool**.

Prvoga dana, **u petak od 18 sati** održavat će se večer ispunjena **filmovima "Zen stories" i "King skate".**

Film ***Zen Stories***, redatelja Milana Trenca donosi priče koje tematiziraju protok vremena modernog života u velikom gradu. Ovaj film prikazan je i na motovunskom festivalu te je oduševio kritičare i filmofile, a predstavlja vjerojatno centralnu točku dosadašnje Trencove karijere. Film je samootkrivačko djelo, ispričano kroz niz priča koje su, zenovski, naizgled proturječne i začudne.

Pisac, novinar, DJ i nezavisni filmski autor Šimon Šafránek snimio je svoj prvi dokumentarac o usponu skejtbordanja u Čehoslovačkoj, *King Skate*. Šarmantno drzak, a ujedno mudar film, melankoličan i angažiran je prikaz potrage za slobodom u društvu koju guši komunistički režim.

**Večer će se nastaviti uz poeziju i glazbu,** u sklopu programa *Dnevnog boravka*, a **od 22:00 sata** slijedi **nastup Acoustic Dua Luka & Matija.**

Drugog dana, **u subotu od 22 sata** održat će se **party uz DJ-a Denna**.

Treći po redu *Dnevni boravak* u susjedstvu Delnice, događa se u organizaciji Pool bara i Kotar teatra u suradnji s licenciranom turističkom vodičkinjom *Lynx and Fox.*

***Dnevni boravak*** mjesto je **susreta i druženja** u svakom od 27 susjedstava Rijeke 2020 – Europske prijestolnice kulture, kojim se potiče **stvaranje ugodne atmosfere u svakom pojedinom susjedstvu, u prostorima u kojima se i domaći i gosti osjećaju kao kod svoje kuće**. *Dnevni boravci* 27 susjedstava smišljeni su kao svojevrsni **nasljednici lokalnih čitaonica, knjižnica i domova kulture, koji su bili centri okupljanja i druženja, razmjene znanja te općenito kulturnog i umjetničkog života zajednice**. Svaki od lokaliteta *Dnevnih boravaka* u svih 27 susjedstava ujedno je i **središnje mjesto informiranja o samom susjedstvu, zajednici i mogućnostima uključivanja u rad, volontiranja i/ili sudjelovanja u aktivnostima programa susjedstava**.

*Programski pravac 27 susjedstava Europske prijestolnice kulture okuplja susjedstva diljem Primorsko-goranske županije i svako od njih povezuje s jednim susjedstvom iz jedne od 27 zemalja članica Europske unije, u suradnjama i razmjenama iskustava, običaja i svakodnevice. Time razvija dobre međuljudske odnose i stvara atmosferu uživanja u različitosti. Povezivanja i neformalne mreže suradnji zalog su budućih aktivnosti u području kulture koje će se nastaviti i nakon 2020. 27 susjedstava spaja ljude otoka, obale, zaleđa, gorja te samoga grada Rijeke. To su: Lovran, Opatija, Matulji, Kastav, Pehlin, Drenova, Škurinje, Turnić i Mlaka, Kampus na Trsatu, Jelenje, Čavle, Praputnjak, Kostrena, Crikvenica, Novi Vinodolski, otok Rab, otok Unije, grad Cres, grad Krk, Malinska, Vrbnik, Gomirje, Mrkopalj, Fužine, Delnice, Brod na Kupi i Gornji Kuti.*

Unaprijed zahvaljujem na objavi najave i dolasku.

Lena Stojiljković

Odnosi s medijima, Rijeka 2020

[lena.stojiljkovic@rijeka2020.eu](mailto:lena.stojiljkovic@rijeka2020.eu)

Mob: +385 91 612 63 42